**Jautājumi un atbildes par LEI kodiem un to izmantošanu darījumos ar finanšu instrumentiem**

**Kas ir LEI?**

Juridiskās personas identifikators (LEI) ir ISO 17442 standartam atbilstošs unikāls burtciparu kods, kas sastāv no 20 burtu un ciparu kombinācijas, un tas ļauj identificēt globālā finanšu tirgū darbojošās juridiskās personas. Juridiskai personai var tikt piešķirts viens unikāls LEI kods.

**Kāpēc nepieciešams LEI kods?**

LEI kodu ieviešanas mērķis ir starptautiskā mērogā atzītas vienotas standartizētas sistēmas izveide, kas ļauj identificēt finanšu darījumos iesaistītās juridiskās personas, lai uzlabotu finanšu tirgu pārredzamību un uzraudzību.

LEI kodi neaizstās jau eksistējošos nacionāla mēroga identifikatorus (piemēram, uzņēmumu reģistrācijas numurus), kuri arī turpmāk Latvijā tiks izmantoti uzņēmumu identificēšanai.

**Kam nepieciešams LEI kods?**

Pienākums izmantot LEI kodus ir paredzēts vairākos Eiropas Savienības tiesību aktos. 2018. gada 3. janvārī stāsies spēkā Finanšu instrumentu tirgus direktīva 2014/65/ES (MiFID II) un Finanšu instrumentu tirgus regula Nr. 600/2014 (MiFIR). Saskaņā ar MiFIR 26. pantu ieguldījumu brokeru sabiedrībām un kredītiestādēm ir pienākums ziņot par veiktajiem darījumiem ar finanšu instrumentiem, klientu – juridisko personu – identificēšanai izmantojot LEI kodu. MiFIR papildinošā Deleģētā regula (ES) Nr. 2017/590 nosaka prasības, kāda informācija jāiekļauj ziņojumos par veiktajiem darījumiem, tajā skaitā minēta prasība juridiskās personas identificēt ar LEI kodu.

Pašlaik LEI kodi jau tiek izmantoti juridisko personu identifikācijai ziņojumos par veiktajiem darījumiem ar atvasinātajiem finanšu instrumentiem saskaņā ar Eiropas tirgus infrastruktūras regulu Nr. 648/2012 (EMIR). Attiecībā uz ziņošanu EMIR regulējuma prasības kļūs stingrākas, 2017. gada 1. novembrī stājoties spēkā Īstenošanas regulai (ES) Nr. 2017/105, kuras 3. pants nosaka, ka juridisku personu (gan darījumu partneru, gan citu dalībnieku) identifikācijai ziņojumos izmanto tikai LEI kodus.

**Vai ieguldījumu pakalpojumu sniedzējam jāpieprasa klientiem LEI kods?**

Ņemot vērā, ka regulējumā nav paredzēta iespēja izmantot citu juridiskas personas unikālu identifikatoru, piemēram, reģistrācijas numuru, juridiskām personām, kuras vēlēsies veikt darījumus ar finanšu instrumentiem pēc jauno prasību ieviešanas, nepieciešams LEI kods. Prasība juridisko personu identifikācijai izmantot LEI kodus attieksies arī uz tiem darījumiem, kuros juridiskas personas vēlēsies atsavināt finanšu instrumentus, kas iegādāti pirms jauno prasību spēkā stāšanās datuma. Lai izpildītu regulējuma noteiktās prasības, ieguldījumu pakalpojumu sniedzējam, kuram saskaņā ar MiFIR ir pienākums ziņot kompetentajām iestādēm par darījumiem ar finanšu instrumentiem, pirms darījumu veikšanas ir jāpārliecinās, vai klientam – juridiskai personai – ir LEI kods.

**Kas izsniedz LEI kodus?**

LEI kodus tiesīgas piešķirt Globālo juridisko personu identifikatoru sistēmas (*Global Legal Entity Identifier System*) autorizētās iestādes (*Local Operating Unit*).

Pašlaik Latvijā neviena iestāde nav akreditēta nodrošināt LEI kodu izsniegšanu, savukārt Latvijas Centrālā depozitārijs ir uzsācis sarunas par iespējām nodrošināt LEI kodu piešķiršanu ar Latvijas Centrālā depozitārija starpniecību. Juridiskās personas identifikatoru saņemšanai var izmantot kādu no ārvalstu LEI kodu izsniedzējiestādēm (saraksts ar iestādēm, kuras ir tiesīgas piešķirt juridiskās personas identifikatoru – <https://www.gleif.org/en/lei-focus/how-to-get-an-lei-find-lei-issuing-organizations> ).

**Kā pieteikties LEI kodam?**

LEI kods juridiskai personai var tikt piešķirts pēc juridiskās personas vai tās pilnvarotās personas pieprasījuma. Juridiskai personai vai tās pilnvarotam pārstāvim ir jāpiereģistrējas pie LEI koda izsniedzējiestādes, norādot visu nepieciešamo informāciju par uzņēmumu. Pēc iesniegto datu pārbaudes tiek izveidots unikāls LEI kods.

LEI koda iegūšanas process var ilgt vienu vai vairākas nedēļas. LEI koda iegūšana un arī uzturēšana (atjaunošana) ir saistīta ar noteiktām izmaksām, kuru lielums ir atkarīgs no konkrēta pakalpojuma sniedzēja.